**Informatīvais ziņojums**

**„Par papildu valsts budžeta saistību uzņemšanos Ziemeļvalstu un Baltijas valstu mobilitātes programmas „Valsts administrācija” līdzfinansētā projekta “Pieredzes apmaiņas vizītes ar mērķi digitalizēt būvniecības procesu Latvijā, izmantojot sadarbību starp Ziemeļvalstu-Baltijas iestādēm” īstenošanai”**

**1. Pamatojums informatīvā ziņojuma virzībai**

Kopš 2009.gada Ziemeļvalstu ministru padome (*Nordic Council of Ministers*) finansē Baltijas valstu un Ziemeļvalstu pieredzes apmaiņas programmu valsts pārvaldes darbiniekiem “Ziemeļvalstu – Baltijas valstu mobilitātes programma valsts pārvaldei” (“*Nordic – Baltic Mobility Programme for Public Administration*”) ar ikgadējo projekta finansējumu EUR 300 000 apmērā. Ziemeļvalstu un Baltijas valstu mobilitātes programma valsts pārvaldei” (turpmāk – programma) ir izveidota, lai veicinātu labās prakses, zināšanu un pieredzes nodošanu, veidotu sadarbību, vienādotu darba standartus un uzlabotu Baltijas jūras reģiona konkurētspēju globālajā pasaulē.

Programmas ietvaros tiek izsludināti projektu konkursi, kuros piedalās šādas Baltijas Jūras reģiona valstis – Somija, Zviedrija, Dānija, Norvēģija, Islande, Igaunija, Latvija, Lietuva, kā arī autonomās teritorijas – Ālandu salas, Fēru salas, Grenlande. Projekta pieteikuma apstiprināšanas gadījumā Baltijas valstu pārstāvji dodas pieredzes apmaiņas vizītēs par aktuālajiem jautājumiem uz vismaz divām Ziemeļvalstīm, kuru institūcijas ir apstiprinājušas dalību, organizējot pieredzes apmaiņas vizītes. Programmas nosacījumi paredz projektu ieviešanai nacionālo līdzfinansējumu un ārvalstu finansiālo palīdzību, no kura 85% projekta īstenotājs saņem kā avansa maksājumu un 15% kā gala maksājumu. Līdz ar to projekta ieviešanai papildus nepieciešams priekšfinansējums 15% apmērā no programmas finansējuma.

 2017.gada 30.martā Būvniecības valsts kontroles birojs iesniedza pieteikumu Nr. PA-GRO-994 projekta “Pieredzes apmaiņas vizītes ar mērķi digitalizēt būvniecības procesu Latvijā, izmantojot sadarbību starp Ziemeļvalstu-Baltijas iestādēm” (turpmāk – Projekts) īstenošanai. Projekta ietvaros ir paredzēts īstenot Latvijas pārstāvju (Būvniecības valsts kontroles biroja, Ekonomikas ministrijas un Valsts zemes dienesta darbinieki) pieredzes apmaiņas vizītes Norvēģijā, Somijā un Zviedrijā. Pieredzes apmaiņas vizīšu mērķis ir iegūt specifiskas praktiskās zināšanas būvniecības procesa digitalizācijā, un iepazīties ar normatīvo regulējumu un ārvalstu praksi, ko vēlāk varētu izmantot Latvijas Būvniecības informācijas sistēmas (BIS) pārveidošanā un attīstībā, uzlabot attiecīgo normatīvo regulējumu Latvijā, lai panāktu būvniecības industrijas augstāku konkurētspēju, būvniecības kvalitātes paaugstināšanos un administratīvā sloga mazināšanu būvniecības procesa dalībniekiem.

Ievērojot nacionālā regulējuma[[1]](#footnote-1) noteikto kārtību, kādā budžeta iestādes var uzņemties papildu saistības Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, Ekonomikas ministrija ir sagatavojusi informatīvo ziņojumu, lai tiktu pieņemts Ministru kabineta lēmums par papildus saistību uzņemšanos un finansējuma piešķiršanu projekta īstenošanai no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” nacionālā līdzfinansējuma un nepieciešamā finansējuma nodrošināšanai 2017.gadā.

 **2. Programmas finansēšanai iesniegtais projekta pieteikums**

 Latvijā 2014.gada 1.oktobrī ir stājies spēkā jaunais Būvniecības likums. Likuma mērķis ir kvalitatīvas dzīves vides radīšana, nosakot efektīvu būvniecības procesa regulējumu, lai nodrošinātu kvalitāti un drošību būvniecībā. Latvija, līdz ar jaunā Būvniecības likuma stāšanos spēkā, ir uzņēmusies jaunus pienākumus un funkcijas būvniecības kontroles jomā, kuras nepieciešams attīstīt un pilnveidot. Atbilstoši likumam ir izveidots Būvniecības valsts kontroles birojs (turpmāk – Birojs), kurš nodrošina būvdarbu valsts kontroli, publisku ēku ekspluatācijas uzraudzību, organizē būvprojektu un būvju ekspertīzi. Saeima 2016.gada 23. novembrī atbalstīja grozījumus *Būvniecības likumā,* kas **no 2017. gada 1. janvāra nodeva Būvniecības informācijas sistēmas (BIS) uzturēšanu un pilnveidošanu Būvniecības valsts kontroles biroja pārziņā. Vienlaikus minētie grozījumi *Būvniecības likumā* paredz pilnveidot BIS darbību,** nosakot, ka visus tehniskos un īpašos noteikumus, kā arī nepieciešamos valsts un pašvaldību institūciju un inženiertīklu īpašnieku vai valdītāju saskaņojumus varēs veikt BIS sistēmā, ja persona tīmekļvietnē [www.bis.gov.lv](http://www.bis.gov.lv/) elektroniski būs iesniegusi būvniecības ieceres iesniegumu un nepieciešamos dokumentus būvniecības uzsākšanai. Šādos gadījumos būvniecības ierosinātājam nevajadzēs iesniegt un pieprasīt nepieciešamos dokumentus dažādās iestādēs, bet dokumentu aprite notiks BIS, tādējādi taupot pasūtītāja laiku dokumentu iesniegšanai.

Ziemeļvalstīs ir labi sakārtots būvniecības nozares regulējums un veiksmīgi būvniecības informāciju sistēmu risinājumi. Latvijas Būvniecības informācijas sistēmas sakārtošana un attīstīšana ir viens no prioritārajiem uzdevumiem, kas Birojam jāīsteno tuvākajā laikā. Vizīšu ieguvums būs specifiskas praktiskās zināšanas būvniecības procesa digitalizācijā un normatīvā regulējuma sakārtošanā, kas veidotu BIS par lietotājiem draudzīgu informācijas sistēmu, izstrādāt vadlīnijas būvniecības dokumentācijas lietošanai elektroniskajā formātā, lai vienkāršotu procedūru fiziskajām un juridiskajām personām; digitālās administrācijas ieviešana, tajā skaitā e-saskaņošanas moduļa izveide; zināšanu gūšana telpisko datu lietošanā, apmaiņā un reģistrēšanā, kadastra informācijas sistēmas darbības uzlabošanā un datu apmaiņā ar citām valsts institūcijām u.c.

 Vizīšu laikā tiks apmeklētas par būvniecības procesa digitalizāciju atbildīgās ministrijas, kontroles institūcijas un standartu organizācijas Somijā, Norvēģijā un Zviedrijā.

 Projekta aktivitāšu īstenošanas periods paredzēts no 2017.gada oktobra līdz decembrim.

Projekta īstenošanai nepieciešamās kopējās izmaksas ir **22 592 EUR**. Atbilstoši Biroja Projekta pieteikumā iekļautajai informācijai, 2017.gada 22.maijā no Ziemeļu ministru padomes (*Nordic Council of Ministers*), saņemts projekta pieteikuma apstiprinājums par ārvalstu finansiālās palīdzības piešķiršanu **9000** **EUR** apmērā, tajā skaitā projekta avansa maksājums 85% apmērā no programmas finansējuma daļas atbilstoši 7 650 EUR, gala maksājums 15% apmērā **1 350 EUR.** Nacionālais līdzfinansējums projekta ieviešanai sastāda **13 592 EUR**. Līdz ar to kopējais sākotnēji nepieciešamais valsts budžeta finansējums projekta uzsākšanai ir **14 942** **EUR.**

Minētā projekta īstenošanai nepieciešamie līdzekļi būtu pārdalāmi no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” nacionālā līdzfinansējuma un nepieciešamā priekšfinansējuma nodrošināšanai 2017.gadā.

**3. Turpmākā rīcība**

Ņemot vērā, ka dalība un pieredzes apgūšana starptautiskās sadarbības projektos ir vērtīgs instruments nacionālās politikas veidošanā, iepriekš minētā projekta īstenošanai nepieciešams:

1. Apstiprināt Biroja tiesības ieviest pieredzes apmaiņas projektu par būvniecības procesa digitalizāciju Latvijā, izmantojot sadarbību starp Ziemeļvalstu-Baltijas iestādēm, Ziemeļvalstu un Baltijas valstu mobilitātes programmas „Valsts administrācija” ietvaros un uzņemties saistības 2017.gadā.

2. Paredzēt, ka nepieciešamais finansējums atbilstoši noslēgtā līguma nosacījumiem nacionālā līdzfinansējuma segšanai un priekšfinansējuma nodrošināšanai, tiks nodrošināts no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”.

Ekonomikas ministrija sagatavos un normatīvajos aktos noteiktā kārtībā iesniegs Finanšu ministrijā pieprasījumu par apropriācijas pārdali no 74.resora „Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” informatīvā ziņojuma projektā minētā projekta ieviešanai.

Ministru prezidenta biedrs,

ekonomikas ministrs A.Ašeradens

Valsts sekretāra pienākumu izpildītāja

Administrācijas vadītāja I.Jaunzeme

13.07.2017.

974

Rostoka 67013276

Inese.Rostoka@em.gov.lv

Elsiņa 67013320

Nelda.Elsina@bvkb.gov.lv

1. "Likums par budžetu un finanšu vadību" 24. panta trešā daļa un Ministru kabineta 2010. gada 18. maija noteikumu Nr. 464 „Noteikumi par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai ” 15.punkts. [↑](#footnote-ref-1)